Håkon A. Ødegaard

Håkon Arnt Ødegaard (født 21. september 1913 på Notodden, død 8. juni 1990) var en norsk fagforeningsmann, fra 1973 til 1978 formann i Norsk Kjemisk Industriarbeiderforbund.

Han ble fagorganisert i 1941 og jobbet på Herøya. Ødegaard var i de første årene etter krigen aktiv og sentral i Norges Kommunistiske Partis lag på bedriften, da NKP hadde stor innflytelse innen Herøya Arbeiderforening. 

Han var også sentral i arbeidet med NKPs lokale avis Fridom, senere omdøpt til Telefolkets Fridom, der han satt som redaktør fra 1947 til 1950. Under det bitre Furubotn-oppgjøret i 1949-1950 var dette den eneste NKP-avisen som støttet Furubotnfløyen. Etter Furubotns nederlag i partiet ble hans støttespillere i praksis kastet ut av NKP. Telefolkets Fridom gikk også inn.	

På 1950- og begynnelsen av 1960-tallet var Ødegaard derfor partiløs, og befant seg mellom NKP- og AP-fløyene i Herøya-fagforeningen. Mens mange av de andre lokale  Furubotn-tilhengerne fant veien tilbake til NKP i løpet av 1950-tallet, var Ødegaard partiløs til han i 1962 gikk inn i Arbeiderpartiet.

Ødegaard var medlem av Norsk kjemisk industriarbeiderforbunds hovedstyre i årene 1945 - 1949, og etter den dramatiske exit fra NKP var det først og fremst fagbevegelsen som ble hans arena. Han var fortsatt aktiv i avdeling 48, Herøya Arbeiderforening, og satt i årene 1958 til 1962 som formann i foreningen.

Han kom også inn i den såkalte Aspengren-komiteen, som fra 1961 utredet forslag om mer bedriftsdemokrati og ansatte-representasjon i bedriftenes styre.

På Kjemisk-landsmøtet i 1962 ble han valgt til forbundets sekretær, - samme året han ble AP-mann. Fra 24. september 1965 var han innvalgt som medlem av forbundsstyret og landsstyret.
Fra 8. september 1967 satt han i LOs representantskap, og på landsmøtet i 1968 ble han nestformann i Kjemisk. I 1973 tok han over som formann i forbundet, og i  årene 1974 til 1978 møtte han i LO-sekretariatet.Landsorganisasjonen i Norge, Referat fra den 28. ordinære kongress 1993, side 8

Ødegaard satt i eksekutivkomiteen i Den internasjonale fabrikkarbeiderføderasjonen fra 1975.

Han gikk av med pensjon i 1978.Arthur Svensson: «Til minne», nekrolog i Aftenposten 13. juni 1990

På Arbeiderpartiets landsmøte i 1990 var Ødegaard en av dem Gro Harlem Brundtland hedret i sin tale over 
partikamerater som var gått bort.Protokoll over forhandlingene fra DNAs 53. ordinære landsmøte 9.-11. november 1990, side 4

Referanser

Kategori:Norske fagforeningspersoner
Kategori:Norske redaktører
Kategori:Personer fra Notodden kommune